[{"text_idx": "#000000", "text": "Ziko: \u201cLa biblioteko estas unika valoraj\u0302o\u201d"}, {"text_idx": "#000001", "text": "Por s\u0302pari monon UEA devus fordonaci sian unikan bibliotekon. Tio estas unu el la radikalaj proponoj en raporto de prezidanto Mark Fettes, kiun oni en lundo prezentos al la komitato de UEA dum fermita kunsido. Libera Folio petis Ziko van Dijk rakonti pri la signifo de la biblioteko."}, {"text_idx": "#000002", "text": "La biblioteko Hector Hodler, kiu situas en la Centra Oficejo de UEA, estas unu el la plej grandaj Esperanto-bibliotekoj en la mondo. De 2003 g\u0302is 2005 Universala Esperanto-Asocio dungis la historiiston Ziko van Dijk por ordigi la bibliotekon kaj igi g\u0302in pli uzebla por la publiko."}, {"text_idx": "#000003", "text": "Dum tiu periodo UEA povis publikigi serion de kompaktdiskoj kun sonmaterialoj el la biblioteko kaj la verkon Sed homoj kun homoj pri la unuaj cent jaroj de Universalaj Kongresoj. Materialoj el la biblioteko kaj la arkivo de UEA estis ankau\u0306 la bazo de lia disertaj\u0302o pri la politika historio de UEA."}, {"text_idx": "#000004", "text": "Ni petis lin diri sian opinion pri la signifo de la biblioteko kaj la plano fordonaci g\u0302in. Krom respondi al niaj demandoj, li faris filmeton, kie li pli amplekse traktas la temon."}, {"text_idx": "#000005", "text": "Libera Folio: Kia estas la signifo de la biblioteko Hector Hodler por la Esperanto-kulturo? C\u0302u g\u0302i enhavas unikan materialon, au\u0306 c\u0302u la samaj materialoj trovig\u0302as en multaj aliaj lokoj?"}, {"text_idx": "#000006", "text": "Ziko van Dijk: \u2013 Biblioteko Hector Hodler estas unu el tre malmultaj grandaj Esperanto-bibliotekoj kiuj ebligas esploradon pri la plej diversaj temoj. Kion g\u0302i signifas por la unuopa esploristo, tio kompreneble dependas de la temo. Kiam ni parolas pri la biblioteko, ni ne forgesu la Arkivon de UEA kiun mi arang\u0302is en 2003-2005. G\u0302i estis bazo ekzemple por mia propra disertacio. Mi timas ke multaj esperantistoj apenau\u0306 scias pri la eblecoj de tia biblioteko kaj tia arkivo."}, {"text_idx": "#000007", "text": "C\u0302u vi opinias, ke prizorgado de la biblioteko Hector Hodler estu unu el la prioritatoj de UEA? Se jes, kion UEA lau\u0306 vi faru pri g\u0302i?"}, {"text_idx": "#000008", "text": "\u2013 Mi kredas ke la biblioteko je si mem, la kolektoj, nepre devas dau\u0306re ekzisti. Oni neniam denove povos krei similan bibliotekon. Kaj rilate al la arkivo: organizo bezonadas sian propran arkivon. Sen g\u0302i oni perdas la spertojn de la pasintaj epokoj. Perdi la arkivon estas kiel amputi parton de la cerbo."}, {"text_idx": "#000009", "text": "Se UEA trovas, ke la asocio ne havas la monrimedojn plu mem prizorgi la bibliotekon, kion UEA lau\u0306 vi faru por ke la biblioteko ne pereu, sed restu alirebla por esploristoj kaj aliaj interesatoj?"}, {"text_idx": "#000010", "text": "\u2013 Mi ne havas ideon tuj. Ja eblas konservi la kolektojn en iu tenejo kie oni luas iom da spaco. Sed tiam ne eblos utiligi ilin. Tio povas esti nur solvo por transira periodo."}, {"text_idx": "#000011", "text": "Kion vi opinias pri la nun prezentita raporto de Mark Fettes, rilate la bibliotekon kaj la ceterajn pas\u0302ojn?"}, {"text_idx": "#000012", "text": "\u2013 La raporto de Mark Fettes estas tre radikala, au\u0306: radikale honesta. Certe malsamaj personoj havos malsamajn opiniojn pri la neceso, urg\u0302o au\u0306 direkto de reformo. Mi mem dubas pri kelkaj el la asertoj, ekzemple rilate al la reta disponebleco au\u0306 disponigebleco de enhavo. Sed principe mi tre bonvenigas strategian pripensadon kiel oni uzu la \u2013 limigitajn \u2013 rimedojn de la asocio."}, {"text_idx": "#000013", "text": "En filmeto farita reage al la demandoj de Libera Folio Ziko van Dijk rakontas pli pri la biblioteko Hector Hodler kaj g\u0302ia signifo:"}, {"text_idx": "#000016", "text": "Duncan Charters nova prezidanto de UEA"}, {"text_idx": "#000018", "text": "La biblioteko eblas esploron? Eblas, elbe? Sed kiu fakte esploras tie kaj sub kiuj kondicxoj? Kiom da pli aux malpli sciencaj kontribuoj ekestis pro la biblioteko? Laux mia scio ecx ne ekzistas ekstere konsultebla katalogo. Pri elektronike atingeblaj dokumentoj ni ne parolu."}, {"text_idx": "#000019", "text": "Antau\u0306 du jaroj ni (mi kaj Halina) pasigis unu semajnon en BHH kaj ni trovis centojn da tre utilaj informoj, kiuj poste estis uzitaj en la enciklopedio \u201cNia diligenta kolegaro\u201d. Tre volonte ni ankorau\u0306foje venus al R\u2019damo por plia laborsemajno kadre de alia bibliografia projekto nun komencata. Bedau\u0306rinde, en Vieno kaj en aliaj bibliotekoj oni nur mendas librojn kaj gazetojn kaj atendas, kiam oni alportos ilin, sed en BHH eblas mem serc\u0302i \u2013 grandioza avantag\u0302o."}, {"text_idx": "#000020", "text": "\u2019Movadaj Insuletoj\u2019 de Heidi Goes ( estas lastatempa scienca verko parte bazita sur esploroj c\u0302e UEA."}, {"text_idx": "#000021", "text": "Evidente la biblioteko tute ne informas pri siaj aktivecoj. Do, se oni ne kelkfoje atentigas pri siaj servoj kaj rezultoj, oni estas prave forgesata. Mi ne memoras, kiam Biblioteko Hodeler lastfoje aperis en Gazetara Informo de UEA."}, {"text_idx": "#000022", "text": "Kelkaj fakaj bibliotekoj ekzistas c\u0302efe por ebligi studojn al tre malgranda rondo. Tiuj kiuj bezonas BHH ekscias pri g\u0302i c\u0302iuokaze. Ke informoj pri tia biblioteko estas malmultaj kaj c\u0302efe temas pri g\u0302ia fondo au\u0306 minacata malfondo estas tute normale."}, {"text_idx": "#000023", "text": "Dankon Ziko, pro viaj interesaj komentoj. Estas tre malfrue vespere, kaj mi nun nur tre skize respondos. Iam estis planita (c\u0302u fine farita, mi ne scias) kontrakto kun IEMW por depono de iuj arkivoj de BHH (fotoj diversaj) por ke la muzeo prizorgu tau\u0306gan protektadon de la fotoj. UEA restus posedanto de la fotoj. Tio estus eleganta solvo. Sed unue iu en CO devis fari la identigon(jaro, loko, enhavo). Mankis la fortoj por tion fari.\nNu, estas multo por diri pri atingebleco de BHH. Dum malfermaj tagoj g\u0302i estas zorge fermita. Aliflanke, kiam mi foje petis dokiumenton pri Marjorie Boulton, mi ricevis sufic\u0302e tuj respondon.\nDelonge estas bedau\u0306rinde neglektata la afero. Iu oficisto iam faris tion volontule (ekster siaj pagitaj dej\u0302orhoroj). Sed tiel oni nur rimedumas, ne vere trovas decan solvon por prizorgi tian trezoron (kompreneble mi celas la arkivon, ne la bibliotekon)."}, {"text_idx": "#000025", "text": "Mi scivolas, kio okazos kiam la registaro de Au\u0306strujo decidos forpreni la subtenon de la Muzeo kaj biblioteko tie. C\u0302ar tio estas tute normala pas\u0302o en nia nuntempa mondo. Oni pripensu tion rilate al iu ajn donaco au\u0306 transdono al publika biblioteko."}, {"text_idx": "#000026", "text": "Aliflanke, la biblioteko en Roterdamo efektive estas nur uzebla surloke. Por mi en Usono, g\u0302i ne vere utilas. Mi ne povas esplori katalogon, au\u0306 prunti materialojn, ktp. Do, el praktika vidpunkto, la malapero de la kolekto ne havus ian efikon."}, {"text_idx": "#000027", "text": "Oni klare distingu inter la biblioteko, kaj la arh\u0302ivoj de la Asocio, tamen. Tiajn materialojn oni zorge konservu, iel, ie."}, {"text_idx": "#000029", "text": "Por multaj ordinaraj membroj de UEA, la Libroservo estas multe pli grava kaj praktika servo."}, {"text_idx": "#000030", "text": "Jes, oni povus transdoni la Bibliotekon Hector Hodler al Vieno. Ke la au\u0306stra registaro povus forpreni la subtenon de la biblioteko ne estus \u201ctute normala pas\u0302o en nia nuntempa mondo\u201d, sed estus tute nenormala kaj eksterordinara ago. La Kolekto por Planlingvoj estas parto de la Au\u0306stra Nacia Biblioteko. Neniam ajn registaro decidis malfondi Nacian Bibliotekon. La Au\u0306stra Nacia Biblioteko kaj g\u0302ia Kolekto por Planlingvoj supervivis ec\u0302 registaron nazian!"}, {"text_idx": "#000031", "text": "UEA komplete neglektis la taskon, ke BHH estu alirebla por la publiko ankau\u0306 per elektronika katalogo (analoge al la libroservo) kaj do faris, ke nur kelkaj malmultaj homoj uzis tiun bibliotekon, kvankam g\u0302i estas unu el la c\u0302efaj dokumentaj trezoroj de la E-movado, kiu devus esti ultiligata de pli da studantoj kaj esploristoj. S\u0302ajnas, ke nek Fettes, nek Buller, nek Ziko interesig\u0302is pri tiu tasko, kiu devintus esti unu el la prioritataj kaj plej utilaj celoj de UEA. Oni devas dubi, ke Vieno au\u0306 CDELI bloke povus transpreni tiun bibliotekon. En c\u0302iuj publikaj bibliotekoj enorme mankas spaco kaj oni vers\u0302ajne transprenus nur unopajn pecojn por kompletigi jam ekzistantajn kolektojn. BHH devos resti aparta biblioteko (en kazo ke unu el la aliaj arkivoj estus likviditaj), sed g\u0302i devus esti serioze pritraktata."}, {"text_idx": "#000032", "text": "Laux mia modesta opinio UEA devas nepre resti la jura posedanto de la Biblioteko. Kaj rigarde la utiligon de la Biblioteko por esploristoj, oni devas konsideri iel ke esplorado aux disponigo estas temporaba."}, {"text_idx": "#000036", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]